Zagreb, 27. rujna 2019.g.

**Povjerenstvo za odlučivanje o sukobu interesa,** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15), u daljnjem tekstu: ZSSI), **u predmetu dužnosnice Stelle Arneri, pomoćnice ministra u Ministarstvu regionalnog razvoja i fondova Europske unije**, na 64. sjednici Povjerenstva, održanoj 27. rujna 2019. donijelo je sljedeći:

**ODLUKU**

1. **Pokreće se postupak protiv dužnosnice Stelle Arneri, pomoćnice ministra u Ministarstvu regionalnog razvoja i fondova Europske unije, zbog kršenja odredbi iz članka 8. i 9. ZSSI-a, koja proizlaze iz nesklada, odnosno nerazmjera između prijavljene imovine iz izvješća o imovinskom stanju dužnosnice, podnesenog 21. ožujka 2019.g., povodom prestanka obnašanja dužnosti ravnateljice Agencije za regionalni razvoj Republike Hrvatske i stanja imovine kako proizlazi iz podataka pribavljenih od nadležnih tijela, u dijelu izvješća o drugim primicima bračnog druga (naknada sa Hrvatskog zavoda za zapošljavanje), imovini bračnog druga (motocikl Piaggio ZIP 50 2T CH) i nekretninama u vlasništvu dužnosnice ( kuća od 243 m2 i dvorište od 2209 m2, ukupno kuća s okućnicom 2452 m2, zk. ul. ……..**
2. **Poziva se dužnosnica Stela Arneri da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove Odluke.**

Obrazloženje

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu odredbi ZSSI-a.

Uvidom u Registar dužnosnika kojeg vodi Povjerenstvo utvrđeno je da Stella Arneri od 23. siječnja 2019. obnaša dužnost pomoćnice ministra u Ministarstvu regionalnog razvoja i fondova europske unije (od 10. siječnja 2017. do 22. siječnja 2019. obnašala je dužnost ravnateljice u Agenciji za regionalni razvoj Republike Hrvatske) te je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti. Dužnosnica Stella Arneri je 21. ožujka 2019. Povjerenstvu podnijela izvješće o imovinskom stanju povodom prestanka obnašanja dužnosti ravnateljice Agencije za regionalni razvoj Republike Hrvatske.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Sukladno članku 26. ZSSI-a, Povjerenstvo je Zaključkom broj: 711-I-113-IK-43/19-02-9 od 31. svibnja 2019. pozvalo dužnosnicu da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnica je 24. lipnja 2019.g. dostavila pisano očitovanje, zaprimljeno pod brojem: 711-U-2427-IK-43/19-03-9, u kojem je u bitnom navela da je 1. ožujka 2018. njen suprug ………. podnio tužbu Općinskom građanskom sudu u Zagrebu radi razvoda braka i donošenja odluke o roditeljskoj skrbi i uzdržavanju. Navedena tužba je 17. siječnja 2019. povučena, slijedom čega je nadležni sud donio Rješenje o povlačenju tužbe poslovni broj 143 P OB-257/2018-22 od 5. travnja 2019. Dužnosnica navodi da u tom razdoblju, u kojem je njezin suprug započeo s ostvarivanjem naknade sa Zavoda za zapošljavanje te nabavio motocikl Piaggio ZIP 50 2T CH, nije postojala nikakva komunikacija između nje i supruga te da nije znala za okolnosti na koje je zaključkom upozorena. U prilogu očitovanja dostavlja presliku Rješenja o pravu na novčanu naknadu Hrvatskog zavoda za zapošljavanje, KLASA: UP/I-102-05/18-01/6600, URBROJ: 251-67/13-18-02 od 29.11.2018. te presliku prometne dozvole za motocikl Piaggio. Nadalje navodi da je prilikom komunikacije sa suprugom došla do saznanja da je 6.5.2018. bio sklopio Ugovor o radu na određeno vrijeme (godinu dana) s poslodavcem …………., koji je dostavila u prilogu očitovanja. U odnosu na upis podataka o nekretnini za koju je utvrđen nesklad, dužnosnica navodi da je došlo do nenamjerne greške prilikom prepisivanja podataka iz Ugovora o darovanju nekretnine u imovinsku karticu dužnosnika. Iz Ugovora o darovanju nekretnine od 31. ožujka 2011. proizlazi da je nekretnina (kuća i dvorište) upisana u ZK uložak ….., k.o. Glavnica rješenjem Općinskog suda u Sesvetama od 15. travnja 2011. prenesena u novi zk. ul. 2465 k.o. Glavnica, slijedom čega nikad nije bila upisana u zk. ul. …… k.o. Glavnica. U odnosu na navođenje površine dvorišta, odnosno navođenja samo površine kuće, dužnosnica ističe da je u trenutku izrade prve imovinske kartice preusko protumačila izraz nekretnina. Vezano uz vrijednost nekretnine (kuće i dvorišta), uzimajući u obzir mjesto gdje se nekretnina nalazi, smatra da vrijednost same nekretnine ne bi trebala biti bitno veća nego je to navedeno u imovinskoj kartici.

Povjerenstvo je izvršilo redovitu provjeru podataka iz izvješća o imovinskom stanju dužnosnice Stelle Arneri podnesenog 21. ožujka 2019. povodom prestanka obnašanja dužnosti.

U dijelu podataka navedenog izvješća „Ostali podaci o bračnom drugu“ dužnosnica je pod ostalim prihodima propustila navesti naknadu sa Zavoda za zapošljavanje (mjesečno 3.704,56 kn). U dijelu podataka navedenog izvješća „Podatci o nekretninama“ dužnosnica navodi kuću u ………………………….. (243 m2), a uvidom u zemljišnoknjižni odjel Općinskog suda u Sesvetama navedena je kuća (243 m2) i dvorište (2209 m2) koje je dužnosnica propustila navesti (kuća s okućnicom 2452 m2), zk. ul. …….., dok dužnosnica navodi zk. ul. broj ………. U dijelu podataka „Podatci o pokretninama koje se upisuju u javni registar“ dužnosnica nije navela motocikl marke Piaggio ZIP model 50 2T CH s datumom stjecanja 5. studenog 2018. supruga dužnosnice ………………. Uvidom u podatke Ministarstva unutarnjih poslova vezano za vozila i motocikle utvrđen je nesklad u odnosu na navedeni motocikl, a koji je dužnosnica trebala prijaviti u Izvješće o imovinskom stanju dužnosnika istekom godine u kojoj je promjena nastala.

Povjerenstvo je 24. prosinca 2018. pod brojem 711-I-1724-R-91/18-01-8 objavilo Smjernicu i uputu dužnosnicima o načinu popunjavanja izvješća o imovinskom stanju povodom promjene u imovini, u kojoj se navodi da je dužnosnik sukladno članku 8. stavku 2. ZSSI-a Povjerenstvu dužan prijaviti promjenu na imovini istekom godine u kojoj je promjena nastala, sukladno Zakonu o sprječavanju sukoba interesa.

Usporedbom podataka iz podnesenog izvješća o imovinskom stanju dužnosnice povodom prestanka obnašanja dužnosti ravnateljice od 21. ožujka 2019. i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između imovine prijavljene u navedeno izvješće o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u dijelu koji se odnosi na druge primitke bračnog druga (naknada s Hrvatskog zavoda za zapošljavanje), imovinu bračnog druga dužnosnika (motocikl Piaggio ZIP 50 2T CH) i nekretnine u vlasništvu dužnosnice gdje je uvidom u zemljišnoknjižni odjel Općinskog suda u Sesvetama navedena kuća od 243 m2 i dvorište od …. m2 (ukupno kuća s okućnicom 2452 m2), zk. ul. ……, a dužnosnica u izvješću navodi zk. ul. ….., navodeći pritom samo površinu kuće, bez navođenja podataka o dvorištu, odnosno okućnici.

Povjerenstvo utvrđuje kako podnesenim očitovanjem dužnosnica nije dostavila odgovarajuće dokaze potrebne za usklađivanje prijavljene imovine s imovinom utvrđenom u postupku provjere, odnosno utvrđen je propust dužnosnice u navođenju podataka u izvješću o imovinskom stanju povodom prestanka obnašanja dužnosti i stanja imovine kako proizlazi iz podataka pribavljenih od nadležnih tijela, u dijelu izvješća o drugim primicima bračnog druga (naknada sa zavoda za zapošljavanje), imovini bračnog druga dužnosnika (motocikl Piaggio ZIP 50 2T CH) i nekretninama u vlasništvu dužnosnice te je slijedom navedenog donesena odluka o pokretanju postupka protiv dužnosnice kako je navedeno u točki I. izreke.

Sukladno članku 39. stavku 3. ZSSI-a, poziva se dužnosnica Stella Arneri da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Stella Arneri, elektroničkom dostavom
2. Objava na internetskoj stranici Povjerenstva
3. Pismohrana